Verraaiers: Nuwe, opwindende Afrikaanse fliek!
JY LEES NOU Verraaiers: Nuwe, opwindende Afrikaanse fliek!
'n Splinternuwe Afrikaanse fliek oor die Anglo-Boereoorlog (ABO) is op pad. Verraaiers, met groot name soos Gys de Villiers en Rika Sennett in die hoofrolle, begin na verwagting volgende jaar Februarie draai.
"Dit was 'n groot uitdaging om te sorg dat die stel en die kostuums getrou is aan die tyd," sê Waldemar Coetzee, kunsregisseur. "Ons het gaan kers opsteek by historici, deur baie ou foto's van die Anglo-Boereoorlog gegaan en ook museums besoek." Benewens die stel van die Van Aswegen-gesin se plaas (waar die SARIE-span was), het hulle ook 'n dorp om die Willem Prinsloo-landboumuseum buite Rayton, oos van Pretoria, gebou.
Marlé Trotsky, kostuum-ontwerper, het ook museums besoek en na foto's gekyk om navorsing te doen oor presies hoe die vroue daai tyd gelyk en aangetrek het. "Die klere is donker en swaar," sê sy.
Die grootste deel van die Verraaiers-span het ook aan die 2011-kunsrolprent Roepman gewerk, wat baie goed ontvang is. "Hierdie keer is die standaard van die produksie in 'n nuwe liga," sê Sallas. "Ons hoop op 'n Oscar."